Talous- ja sosiaalikomitean lausunto aiheesta "Ehdotus neuvoston asetukseksi liittymistä edeltävästä rakennepolitiikan välineestä annetun asetuksen (EY) N:o 1267/1999 muuttamisesta"



Virallinen lehti nro C 221 , 07/08/2001 s. 0166 - 0168



Talous- ja sosiaalikomitean lausunto aiheesta "Ehdotus neuvoston asetukseksi liittymistä edeltävästä rakennepolitiikan välineestä annetun asetuksen (EY) N:o 1267/1999 muuttamisesta" (2001/C 221/26) Neuvosto päätti 18. huhtikuuta 2001 EY:n perustamissopimuksen 262 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea päätti nimetä Kenneth Walkerin lausunnon yleisesittelijäksi. Talous- ja sosiaalikomitea hyväksyi 30.-31. toukokuuta 2001 pitämässään 382. täysistunnossa (toukokuun 30. päivän kokouksessa) seuraavan lausunnon. Ääniä annettiin 48 puolesta ja 1 vastaan, 2:n pidättyessä äänestämästä. 1. Johdanto 1.1. Neuvoston asetuksella (EY) N:o 1267/1999 perustettiin vuonna 1999 liittymistä edeltävä rakennepolitiikan väline (ISPA). Sen tavoitteena on auttaa Euroopan unionin jäsenyyttä hakeneita Keski- ja Itä-Euroopan maita vastaamaan liikenteen perusrakennetta ja ympäristöalaa koskeviin yhteisön säännöstön vaatimuksiin. Välineen täytäntöönpano merkitsi seuraavana vuonna yhteisön tuen myöntämistä noin 80 toimenpiteelle. 1.2. Asetuksen mukaisesti välineen mukaista yhteisön tukea saavien toimenpiteiden on oltava laajuudeltaan sellaisia, että niillä on kyseisillä aloilla merkittävä vaikutus. Edunsaajamaiden esittämien rahoituspyyntöjen tarkastelu on osoittanut komissiolle, että kyseisillä mailla on usein vaikeuksia osallistua kyseisten toimenpiteiden rahoitukseen käytettävissä olevista julkisista varoistaan. 1.2.1. Edunsaajamaihin kohdistuvan ISPA:n taloudellisen vaikutuksen lisäämiseksi on mahdollisimman suuri osuus rahoituksesta saatava Euroopan investointipankilta tai muilta kansainvälisilta rahoituslaitoksilta (Euroopan jälleenrakennus- ja kehityspankilta, Maailmanpankilta jne.) sekä tarvittaessa yksityiseltä sektorilta. Kansainväliset laitokset osallistuivat vuonna 2000 ISPA:n rahoitukseen noin 40 prosentissa hyväksytyistä toimenpiteistä. Kerrannaisvaikutus oli näin ollen noin 25 prosenttia. 1.3. Edellä mainitun yhteisrahoituksen toteutumisen esteenä on kuitenkin, että ISPA:sta annetusta neuvoston asetuksesta puuttuvat erityissäännökset, jotka mahdollistaisivat Euroopan yhteisöjen yleiseen talousarvioon sovellettavan varainhoitoasetuksen 114 artiklan 1 kohdassa säädetystä säännöstä poikkeamisen. Tämän EU:n ulkopuolelle suuntautuvaan tukeen sovellettavan säännöksen nojalla yhteisön rahoittamia hankintoja koskevat tarjouspyynnöt ovat avoinna ainoastaan Euroopan unionin jäsenvaltioiden ja ISPA:n edunsaajamaiden luonnollisille henkilöille tai oikeushenkilöille. 1.3.1. Ongelmat johtuvat siitä, että ISPA muotoiltiin peruspiirteiltään koheesiorahaston mallin mukaiseksi. Koska koheesiorahasto on yhteisön tukiväline, on tarjouspyyntöjen oltava kaikille avoimia kansallisuudesta riippumatta. ISPA sen sijaan on yhteisön ulkopuolelle suuntautuvan tuen väline ja kuuluu siten varainhoitoasetuksen 114 artiklan 1 kohdan piiriin, jossa tarjouspyynnöt rajoitetaan koskemaan jäsenvaltioiden kansalaisia, KIE-maita sekä niissä rekisteröityjä yrityksiä. 1.4. Ongelma liittyy myös yhteisrahoitukseen, jonka osapuolet voivat järjestää joko yhteisesti tai rinnakkaisrahoituksena. Mikäli rahoitus järjestetään yhteisesti, on tarjouspyyntöjä sekä ohjaus- ja valvontaviranomaisia vain yksi. Kun kyseessä on rinnakkaisrahoitus, yhden hankkeen muodostavia tarjouspyyntöjä voi olla kaksi tai useampi. 1.4.1. Nykyisten säädösten mukaan tarjouspyyntö on kaikille avoin, jos kyseessä on osapuolten yhteisesti järjestämä yhteisrahoitus, johon osallistuu myös kansainvälisiä rahoituslaitoksia. Tässä yhteydessä Euroopan jälleenrakennus- ja kehityspankki luetaan kansainväliseksi eikä yhteisön rahoituslaitokseksi, koska sen osakkeita omistavat myös yhteisön ulkopuoliset tahot. Mikäli kyseessä on rinnakkaisrahoituksena järjestetty yhteisrahoitus, jokaista tarjouspyyntöä käsitellään omana kokonaisuutenaan. Jos yhteisö tällaisessa tapauksessa osallistuu jonkin tarjouspyynnön rahoitukseen, on se avoin vain jäsenvaltioiden luonnollisille ja oikeushenkilöille sekä KIE-maille, vaikka muihin samaan kokonaishankkeeseen liittyviin tarjouspyyntöihin, joiden rahoittamiseen yhteisö ei osallistu, voidaan soveltaa eri sääntöjä. 1.4.2. Tämä merkitsee sitä, ettei ISPA-tuella voida rahoittaa yhteisön osallistumista yhteisesti tai rinnakkain järjestettävään yhteisrahoitukseen, vaikkakin yhteisö voi osallistua yksittäiseen yhteishankkeeseen liittyvän yhden tai useamman tarjouspyynnön rinnakkaisrahoitukseen, mikäli ne kuuluvat varainhoitoasetuksen säännösten piiriin. 1.5. Komissio ehdottaa, että asetukseen lisätään Phare-ohjelmaan liittyviä voimassa olevia säädöksiä kuvastava artikla, joka poistaa kyseisen rajoituksen. 2. Komission ehdotus 2.1. Komission ehdotus on esitetty liitteessä. 3. Huomioita 3.1. Komitea panee merkille, että varainhoitoasetuksen 114 artiklan 1 kohdan soveltaminen on joissain tapauksissa ylitsepääsemätön este kansainvälisten rahoituslaitosten osallistumiselle ISPA-tukeen oikeutettujen toimien rahoittamiseen. 3.2. Komitea hyväksyy komission ehdotuksen, jonka mukaan välineeseen lisätään perusehto, joka mahdollistaa 114 artiklan 2 kohdan soveltamisen. Komitea katsoo, että se lisäisi kansainvälisten rahoituslaitosten mahdollisuuksia osallistua yhteisrahoitukseen ja edistäisi ISPA-rahoituksen kerrannaisvaikutuksen parantamista. 3.3. Komitea hyväksyy komission esityksen sitä avustavan komitean perustamisesta komission esittämässä muodossa. 3.4. Komitea katsoo, että myös Kyprokselle, Maltalle ja Turkille tulisi myöntää oikeus osallistua ISPA:an muiden ehdokasvaltioiden tavoin. 3.5. Komitea katsoo, että tietyt piirteet ISPA:n rakenteessa ja toiminnassa ansaitsevat nykyistä yksityiskohtaisemman tarkastelun. Se ehdottaakin, että aiheesta annetaan lähitulevaisuudessa oma-aloitteinen lausunto. Bryssel 30. toukokuuta 2001. Talous- ja sosiaalikomitean puheenjohtaja Göke Frerichs LIITE talous- ja sosiaalikomitean lausuntoon Ote asiakirjasta "Ehdotus neuvoston asetukseksi liittymistä edeltävästä rakennepolitiikan välineestä annetun asetuksen (EY) N:o 1267/1999 muuttamisesta" KOM(2001) 110 lopullinen - 2001/0058 CNS 1 artikla Muutetaan asetus (EY) N:o 1267/1999 seuraavasti: 1) Lisätään 6 a artikla seuraavasti: " 6 a artikla Hankintasopimukset 1. Sellaisten toimenpiteiden osalta, joissa yhteisö on ainoa ulkopuolinen avustuslähde, osallistuminen tarjouspyyntöihin, tarjouskilpailuihin, hankintoihin ja sopimuksiin on yhtäläisin ehdoin avointa kaikille jäsenvaltioiden sekä 1 artiklan 1 kohdan toisessa alakohdassa tarkoitettujen maiden luonnollisille henkilöille ja oikeushenkilöille. 2. Edellä 1 kohtaa sovelletaan myös yhteisrahoitukseen. Yhteisrahoitustapauksissa komissio voi kuitenkin sallia kolmansien maiden osallistumisen tarjouspyyntöihin, tarjouskilpailuihin, hankintoihin ja sopimuksiin tapauskohtaisen tutkimisen jälkeen." 2) Lisätään 7 artiklaan 8 kohta seuraavasti: "8. Jos kansainväliset rahoituslaitokset osallistuvat jonkin toimenpiteen rahoitukseen, tämän toimenpiteen tukikelpoisten kustannusten määrittelemisessä voidaan ottaa huomioon edellä 7 kohdassa tarkoitettujen tukikelpoisuussääntöjen mukaiset menot, jotka on toteutettu näiden rahoituslaitosten tarjoamiin ulkopuolisiin avustuslähteisiin, joihin yhteisön tuki ei kuulu, sovellettuja omia menettelyjä noudattaen." 3) Korvataan 14 artiklan 1, 2 ja 3 kohta seuraavasti: "1. Komissiota avustaa komitea, jäljempänä 'komitea', joka muodostuu jäsenvaltioiden edustajista ja jonka puheenjohtajana on komission edustaja. Euroopan investointipankki nimeää edustajansa, joka ei osallistu äänestykseen. 2. Viitattaessa tähän kohtaan sovelletaan päätöksen 1999/486/EY 4 artiklassa säädettyä hallintomenettelyä ja otetaan huomioon mainitun päätöksen 7 artikla. 3. Päätöksen 1999/468/EY 4 artiklan 3 kohdassa säädetty määräaika on yksi kuukausi."